《题边袖石诗本》
清代·邵懿辰

寒镫坐窗把卷疑，疑君直作古人诗。白云在天月在手，超遥千里龙驹驰。

十年客旅燕南垂，醉墨洒壁鸿淋漓。忧时涕泪饮入腹，茫茫春色登楼悲。

只今身到蓬山上，犹似饥驱洺水时。神仙中人不易为，玉山无禾凤长饥。

燕颔终须飞食肉，莫羡纷纷昨暮儿。

作者简介：邵懿辰，字位西，仁和人。道光辛卯举人，历官刑部员外郎，殉难。有《半岩庐集》。